### מדריך למורה

### מסכת מגילה פרק ב משנה ה

**מצוות שזמן קיומן הוא כל היום**

את הלימוד במסכת מגילה נחתום במשנה העוסקת בזמן קיום מצוות קריאת המגילה, המשנה קובעת שכל היום כשר לקריאת המגילה, ומונה מצוות רבות נוספות שזמנן הוא כל היום.

**משך ההוראה**: חצי שיעור - שיעור אחד.

נוסח המשנה

## כָּל הַיּוֹם כָּשֵׁר לִקְרִיאַת הַמְּגִלָּה,

## וְלִקְרִיאַת הַהַלֵּל, וְלִתְקִיעַת שׁוֹפָר, וְלִנְטִילַת לוּלָב,

## וְלִתְפִלַּת הַמּוּסָפִין, וְלַמּוּסָפִין,

## וּלְוִדּוּי הַפָּרִים, וּלְוִדּוּי הַמַּעֲשֵׂר, וּלְוִדּוּי יוֹם הַכִּפּוּרִים, לִסְמִיכָה, לִשְׁחִיטָה, לִתְנוּפָה, לְהַגָּשָׁה, לִקְמִיצָה וּלְהַקְטָרָה, לִמְלִיקָה, וּלְקַבָּלָה, וּלְהַזָּיָה, וּלְהַשְׁקָיַת סוֹטָה, וְלַעֲרִיפַת הָעֶגְלָה, וּלְטָהֳרַת הַמְּצֹרָע.

מבנה:

במשנה מילת דין אחת, ופירוט של הרבה מצוות. נעמוד על כך.

תוכן

המשנה מונה מספר רב של מצוות שזמן קיומן הוא כל היום – כלומר מזריחה (ובדיעבד מעלות השחר, כפי שלמדנו במשנה הקודמת) ועד שקיעה.

מדוע זמן המצוות הוא דווקא ביום? מדוע לא בלילה? מדוע למשל לא ניתן לקקים מצוות תקיעת שופר בליל ראש השנה, מדוע לא ניטל ליטול לולב בליל סוכות?

הגמרא הביאה פסוקים שעוסקים במצוות שנזכרו במשנה, בכולם מופיעה המילה **יום**.

"וְה**ַיָּמִים** הָאֵלֶּה נִזְכָּרִים וְנַעֲשִׂים" (אסתר ט, כח).

"זֶה **הַיּוֹם** עָשָׂה ה', נָגִילָה וְנִשְׂמְחָה בוֹ" (תהלים קיח, כד).

"וּלְקַחְתֶּם לָכֶם **בַּיּוֹם** הָרִאשׁוֹן, פְּרִי עֵץ הָדָר..." (ויקרא כג, מ).

"לְהַקְרִיב אִשֶּׁה לַה', עֹלָה וּמִנְחָה זֶבַח וּנְסָכִים, דְּבַר יוֹם **בְּיוֹמוֹ**" (ויקרא כג, לז).

"**יוֹם** תְּרוּעָה יִהְיֶה לָכֶם" (במדבר כט, א).

התלמידים יתאימו בין המצוות לבין הפסוק העוסק בהן.

(לא עסקנו בשאר המצוות שנמנו במשנה, ניתן לומר שרוב רובן של המצוות עוסקות בבית המקדש.)

משמעות

ניתן לשאול – מדוע איננו מכירים מצוות רבות כל כך מבין אלו שנמנו במשנה? התשובה היא שאלו מצוות שאנו לא זוכים לקיים מפני שבית המקדש חרב. קיום המצוות שלנו כל כך חסר כשאין בית מקדש, שאנו לא מכירים בכלל חלק גדול מאוד מהמצוות.

מושגי תוכן

**כל היום כשר ל...**

חגי: צריך לשמוע שופר בראש השנה ולא בסוכות, זה ברור, אבל מי אמר שחייבים לשמוע את השופר **ביום** של ראש השנה, ולא **בליל** ראש השנה?

יעל: ומי אמר שאם נוטלים לולב **בליל סוכות** זה לא טוב? למה חייבים דווקא **ביום**?

אבא: את כל ההלכות האלו למדו חכמים מפסוקים שבהם מוזכרת המילה **יום**.